Diari Oficial de la Generalitat Valenciana


Sumari del DOGV 9212, del 10-11-2021 (2021/11770)

LLEI 5/2021, de 5 de novembre, de la Generalitat, reguladora del Fons de Cooperació Municipal dels Municipis i Entitats Locals Menors de la Comunitat Valenciana.
-----------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2021/11/05/5**

### Versions

 01/01/2024 - Actualitat  01/11/2023 - 31/12/2023  Text inicial: 11/11/2021 - 31/12/2023 

### Dades del document

Número de DOGV
:   9212

Data del DOGV
:   10-11-2021

Secció del DOGV
:   I. DISPOSICIONS GENERALS

Número del document
:   2021/11031


Data del document
:   05-11-2021

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * legislació
    * cooperació regional
    * cooperació policial
    * cooperació econòmica
    * administració local

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 01.01.2024 -**

**Llei 5/2021, de 5 de novembre, de la Generalitat, reguladora del Fons de Cooperació Municipal dels Municipis i Entitats Locals Menors de la Comunitat Valenciana.**

 

[**(DOGV núm. 9212 de 10.11.2021)**](https://dogv.gva.es/datos/2021/11/10/pdf/2021_11365.pdf "Enlace a la disposición publicada en el DOGV (pdf)")

 

 

Sia notori i manifest a tots els ciutadans i totes les ciutadanes que Les Corts han aprovat i jo, d’acord amb el que estableixen la Constitució i l’Estatut d’Autonomia, en nom del rei, promulgue la Llei següent:

 

 

**ÍNDEX**

**Preàmbul**

**Capítol preliminar. Disposició general.**

**Capítol I. El Fons de Cooperació Municipal de la Comunitat Valenciana.**

**Capítol II. La Comissió de col·laboració i coordinació del Fons de Cooperació Municipal de la Comunitat Valenciana.**

**Disposicions addicionals**

**Disposició derogatòria**

**Disposicions finals**

 

 

PREÀMBUL ****[1]****

 

En el context social, econòmic i polític actual urgeix que la Generalitat actue decididament com a garant del municipalisme, subratlle la importància estratègica del local i intervinga per a corregir desequilibris i desigualtats. És necessari un sistema de finançament local, en l’àmbit de la Comunitat Valenciana, que siga eficient i estructurat i enfortisca el nivell bàsic, el municipal, on radica el poder polític i la representació democràtica més pròxima a la ciutadania.

En l’àmbit local s’ha vist com el creixement de la seua capacitat d’actuació i la vigorització del seu espai en la cohesió social mai han vingut acompanyats de l’enfortiment de l’autonomia local ni de la suficiència financera. Des dels anys huitanta del segle passat el municipalisme ha plantejat, sense massa sort, la doble reivindicació institucional i financera. L’hora local ha sigut un clàssic en la seua formulació i un tòpic en el seu ajornament. El pacte local i la segona descentralització han quedat sempre com a declaracions d’intencions, proclames electorals o compromisos incomplits.

Les competències pròpies i el finançament incondicionat constitueixen l’expressió de l’autonomia local. Per això aquesta llei aprofundeix en la garantia d’un sistema estable de finançament local amb l’objectiu d’assegurar una gestió pública de qualitat en l’exercici de les competències municipals.

Els nivells central i autonòmic tenen l’obligació constitucional de garantir la suficiència financera als ajuntaments. La cultura de la subvenció cap als ens locals comporta disfuncions del sistema que produeixen una jerarquia impròpia a l’hora de determinar les prioritats i les polítiques en el que li correspon decidir a l’ajuntament en funció de les seues competències. A aquest efecte, aquesta llei aborda la dotació d’un fons autonòmic de finançament local que, d’una manera incondicionada, objectiva i transparent, li done cobertura al principi d’autonomia local i proporcione estabilitat al sistema.

La Constitució espanyola garanteix, en l’article 140, l’autonomia dels municipis i determina, en l’article 142, que les hisendes locals hauran de disposar dels mitjans suficients per a l’acompliment de les funcions que la llei atribueix a les corporacions respectives i es nodriran fonamentalment de tributs propis i de participació en els de l’Estat i de les comunitats autònomes. Així, la comunitat autònoma és constitucionalment responsable, juntament amb l’Estat, de garantir la suficiència financera dels ens locals.

El principi de suficiència financera suposa la necessitat que les administracions públiques estiguen dotades de poder financer suficient per a l’execució de les seues competències materials. Aquesta suficiència, en el vessant de l’ingrés públic, comporta també, en el cas de les entitats locals, no sols que puguen establir el seu propi sistema de recursos, sinó que a més aquests recursos siguen d’una quantia suficient per a afrontar les polítiques públiques en matèries de la seua competència.

Per part seua, la Llei orgànica 2/2012, de 27 d’abril, d’estabilitat pressupostària i sostenibilitat financera, ha convertit la sostenibilitat financera en principi rector de l’actuació economicofinancera de les administracions públiques, conforme indica en el seu preàmbul i estableix en el seu articulat.

A la Comunitat Valenciana, l’Estatut d’autonomia estableix, en l’apartat 3 de l’article 64, que, per a potenciar l’autonomia local sobre la base del principi de subsidiarietat, per llei de Les Corts Valencianes, es crearà el Fons de Cooperació Municipal de la Comunitat Valenciana amb els mateixos criteris que el fons estatal.

En compliment d’aquest mandat estatutari, en l’article 201 de la Llei 8/2010, de 23 de juny, de la Generalitat, de règim local de la Comunitat Valenciana, es va crear formalment el Fons de Cooperació Municipal de la Comunitat Valenciana. Aquest precepte disposa que seran beneficiaris del fons tots els municipis de la Comunitat Valenciana i prescriu que, a través d’aquest, es finançaran serveis, infraestructures i equipaments bàsics dels municipis de la Comunitat Valenciana i s’establiran les seues dotacions en cada llei de pressupostos de la Generalitat. S’indica finalment que per reglament es desenvoluparà la participació dels municipis en les dotacions del Fons de Cooperació Municipal de la Comunitat Valenciana. El desenvolupament reglamentari es va realitzar finalment mitjançant el Decret 51/2017, de 7 d’abril, del Consell, pel qual es regula el Fons de Cooperació Municipal Incondicionat de la Comunitat Valenciana.

Les diputacions provincials, que ostenten, entre les seues competències pròpies, les d’assistència i cooperació jurídica, econòmica i tècnica als municipis, conforme a l’apartat 1.b de l’article 36 de la Llei 7/1985, de 2 d’abril, reguladora de les bases del règim local, poden participar voluntàriament en la implementació del Fons de Cooperació Municipal.

Per tant, resulta necessari un nou marc jurídic, inclòs en el Pla normatiu de l’administració de la Generalitat per a 2020, amb la finalitat de garantir, mitjançant una norma amb rang de llei, que el sistema de finançament local gaudisca d’estabilitat i de les màximes garanties de permanència i equitat territorial per als municipis i les entitats locals menors, que estan prestant serveis públics essencials des de la proximitat, amb la finalitat d’assegurar la sostenibilitat financera dels municipis i la cobertura de les necessitats bàsiques de la ciutadania en el marc de les seues competències. Aquesta llei resulta l’instrument normatiu més adequat per a la plena efectivitat de la consecució d’aquest objectiu i substitueix la breu regulació actual del citat article 201 de la Llei 8/2010, de 23 de juny, de la Generalitat, de règim local de la Comunitat Valenciana, i el seu desenvolupament reglamentari.

En virtut dels principis de necessitat i eficàcia, aquesta llei es justifica per raons d’interès general, ja que pretén establir un sistema de finançament estable i amb vocació de permanència per a les entitats locals que presten serveis públics essencials des de la proximitat, amb la finalitat de garantir la cobertura de les necessitats bàsiques de la ciutadania en el marc de les seues competències, i resulta l’instrument més adequat per a garantir-ne la consecució.

Respecte al principi de proporcionalitat, aquesta llei conté la regulació imprescindible per a atendre les necessitats de finançament de les entitats locals de la Comunitat Valenciana, sense que comporte mesures restrictives de drets ni impose obligacions a les persones destinatàries.

Amb la finalitat de garantir el principi de seguretat jurídica, el contingut d’aquesta llei és coherent amb la resta de l’ordenament jurídic, nacional i de la Unió Europea, i pretén generar en l’àmbit del finançament local un marc normatiu estable, predictible, integrat, clar i de certitud, que facilite el seu coneixement i comprensió i, en conseqüència, l’actuació i la presa de decisions de les entitats locals afectades.

En aplicació del principi de transparència, s’han definit clarament els objectius d’aquesta norma i la seua justificació en aquesta exposició de motius i s’ha possibilitat la participació activa de les persones i les entitats destinatàries en la seua elaboració. Finalment, en aplicació del principi d’eficiència, aquest avantprojecte no comporta cap mena de càrregues administratives innecessàries o accessòries.

 

**Índex** **▲**

 

CAPÍTOL PRELIMINAR  
 Disposició general

 

**Article 1. Objecte******[2]****

Aquesta llei té per objecte regular el Fons de Cooperació Municipal de la Comunitat Valenciana establit en l’Estatut d’autonomia de la Comunitat Valenciana, així com la creació i regulació de la comissió de seguiment d’aquest.

 

**Índex** **▲**

 

CAPÍTOL I  
 El Fons de Cooperació Municipal de la Comunitat Valenciana

 

**Article 2. Finalitats i principis del Fons de Cooperació Municipal******[3]****

1. El Fons de Cooperació Municipal de la Comunitat Valenciana té per finalitat garantir la suficiència financera de les entitats locals de la Comunitat Valenciana i potenciar la seua autonomia local sobre la base del principi de subsidiarietat, finançant globalment la seua activitat. Aquest fons es basa en els principis d’objectivitat transparència, publicitat i equitat, constituint un factor d’articulació, equilibri i cohesió territorial.

2. Aquest fons promourà l’equilibri econòmic dels ens locals de la Comunitat Valenciana i la realització interna del principi de solidaritat, a fi de contribuir al fet que els diferents nuclis i les entitats de població compten amb la dotació adequada per a la prestació dels serveis de competència local.

**Article 3. Naturalesa incondicionada del Fons de Cooperació Municipal**

1. El Fons de Cooperació Municipal té naturalesa incondicionada i no finalista. Els municipis i les entitats locals menors podran destinar els recursos que reben al desenvolupament general de les seues competències, sense vinculació a un objectiu o finalitat concret.

2. Les aportacions del Fons de Cooperació Municipal de la Comunitat Valenciana tenen el caràcter de transferències als municipis i les entitats locals menors, a fi de finançar globalment les activitats i els serveis que els corresponguen en virtut de les competències que hagen assumit segons la legislació vigent, i són compatibles amb la percepció de les aportacions de les línies específiques del Fons de Cooperació Municipal per a la lluita contra el despoblament dels municipis de la Comunitat Valenciana i del Fons de Cooperació Municipal per als municipis turístics de la Comunitat Valenciana, així com amb aquelles que es puguen crear legalment o reglamentàriament.

3. Aquestes transferències formen part i estan vinculades al sistema de finançament autonòmic de les corporacions locals valencianes, sense que en cap cas tinguen naturalesa de subvenció.

 

**Article 4. Entitats beneficiàries**

1. Són entitats beneficiàries del Fons de Cooperació Municipal de la Comunitat Valenciana tots els municipis i les entitats locals menors de la Comunitat Valenciana.

2. Per a ser entitat beneficiària d’aquest Fons serà necessari haver complit l’obligació de presentar el compte general davant la Sindicatura de Comptes de la Comunitat Valenciana en els termes establerts en la normativa reguladora d’aquesta, així com haver remés, si escau, el corresponent pla economicofinancer en els termes disposats en la Llei orgànica 2/2012, de 27 d’abril, d’estabilitat pressupostària i sostenibilitat financera, a l’òrgan de la Generalitat competent en matèria de tutela financera de les entitats locals de la Comunitat Valenciana.

 

**Article 5. Dotació******[4]****

1. La dotació anual màxima del Fons de Cooperació Municipal de la Comunitat Valenciana vindrà determinada pel crèdit pressupostari que es consigne en la corresponent Llei de pressupostos de la Generalitat i, si és el cas, per l’import que les diputacions provincials adherides a aquest fons consignen a tal fi en els seus respectius pressupostos anuals.

2. Correspon a l’òrgan directiu amb competència en matèria d’administració local, realitzar totes les actuacions necessàries per a la correcta gestió i distribució del Fons de Cooperació Municipal de la Comunitat Valenciana.

 

**Article 6. Procediment de distribució de la quantia pressupostada per la Generalitat******[5]****

El procediment per a l’assignació anual de la quantia pressupostada per la Generalitat corresponent a cada entitat beneficiària s’iniciarà d’ofici per la persona titular del departament amb competències en administració local, a qui correspondrà emetre la resolució de reconeixement de conformitat amb les regles de distribució contingudes en aquesta llei, amb el coneixement previ per la Comissió de Seguiment del Fons de Cooperació Municipal de la Comunitat Valenciana. En aquesta resolució s’establirà el procediment de pagament d’aquestes quanties.

 

**Article 7. Regles de distribució******[6]****

L’assignació dels recursos econòmics que corresponguen a cada entitat beneficiària s’efectuarà mitjançant criteris objectius que seran objecte de desenvolupament reglamentari mitjançant decret del Consell, de conformitat amb els criteris de distribució establits per l’article 64.3 de l’Estatut d’autonomia de la Comunitat Valenciana.

 

**Article 8. Participació de les diputacions provincials******[7]****

1. Les diputacions d’Alacant, Castelló i València, com a entitats locals de la Comunitat Valenciana, en l’exercici de les seues competències de vertebració del territori previstes en l’article 50 de la Llei de règim local de la Comunitat Valenciana, podran participar a través dels seus pressupostos anuals en el Fons de Cooperació Municipal de la Comunitat Valenciana, regulat en l’article 64.3 de l’Estatut d’autonomia de la Comunitat Valenciana, mitjançant les aportacions dineràries previstes en l’article 2.2 de la Llei 38/2003, de 17 de novembre, general de subvencions.

2. Les diputacions provincials que mitjançant el corresponent acord del seu òrgan competent s’adherisquen a la participació en el Fons de Cooperació Municipal, podran destinar la seua assignació pressupostària als municipis i entitats locals menors de la seua província, distribuint aquesta utilitzant, bé les mateixes regles de distribució que la Generalitat i sota el mateix règim de transferències incondicionades, o bé adoptant el seu propi règim jurídic i regles de distribució atesos els principis d’objectivitat i equitat.

 

**Article 9. Línies específiques del Fons de Cooperació Municipal**

1. Amb caràcter complementari a la línia general del Fons de Cooperació Municipal regulada mitjançant aquesta llei, es podran establir mitjançant decret altres línies específiques d’aquest Fons de Cooperació Municipal, que hauran de tindre naturalesa incondicionada i no finalista, a fi de finançar globalment les activitats i els serveis de les entitats beneficiàries. Aquestes línies específiques seran compatibles amb la percepció de les aportacions de la línia general del Fons de Cooperació Municipal.

2. En els decrets referits es regularan els objectius de la línia específica, els requisits per a ser entitat beneficiària, el procediment i els criteris de distribució.

 

**Índex** **▲**

 

CAPÍTOL II  
 La Comissió de Seguiment del Fons   
 de Cooperació Municipal de la Comunitat Valenciana ****[8]****

 

**Article 10. Comissió de Seguiment del Fons de Cooperació Municipal******[9]****

1. Es crea la Comissió de Seguiment del Fons de Cooperació Municipal de la Comunitat Valenciana, que és l’òrgan de participació encarregat de la implementació, el seguiment i el control de l’execució anual del Fons de Cooperació Municipal de la Comunitat Valenciana.

2. Aquesta comissió està adscrita al departament de la Generalitat amb competències en administració local.

 

**Article 11. Composició i funcionament de la comissió de seguiment******[10]****

1. La Comissió de Seguiment del Fons de Cooperació Municipal de la Comunitat Valenciana s’integra, en primer lloc, pels següents membres:

a) Presidència: la persona titular de l’òrgan superior al que estiga adscrita la direcció general competent en matèria d’administració local o persona que designe en la seua substitució. La Presidència tindrà vot de qualitat en cas d’empat en les votacions que pogueren realitzar-se.

b) Vicepresidències: la persona titular de la secretària autonòmica competent en matèria d’hisenda, i les de les presidències de les diputacions provincials que s’hagen adherit al Fons de Cooperació Municipal de la Comunitat Valenciana durant el corresponent exercici.

2. Així mateix, també s’integren com a persones membres d’aquesta comissió les següents vocalies:

a) La persona titular de la direcció general competent en matèria d’administració local o persona que designe en la seua substitució.

b) La persona titular de la direcció general competent en matèria de pressupostos o persona que designe en la seua substitució.

c) La persona titular de la direcció general competent en matèria de transparència o persona que designe en la seua substitució.

d) La persona titular de la Presidència de la Federació Valenciana de Municipis i Províncies o persona que designe en la seua substitució.

e) Tres persones titulars d’alcaldies designades pels òrgans competents de la Federació Valenciana de Municipis i Províncies.

f) Una persona representant i designada per cadascuna de les diputacions provincials participants en el Fons de Cooperació.

3. La Secretaria serà exercida per la persona del centre directiu amb competències en matèria d’administració local, designada per qui siga el seu titular, o persona que es designe en la seua substitució, que actuarà amb veu, però sense vot.

4. El règim jurídic de funcionament de la comissió serà el que regula la normativa bàsica sobre funcionament dels òrgans col·legiats, per la normativa autonòmica que la desenvolupe, així com per les normes que puga aprovar la comissió per a completar el seu règim de funcionament.

5. La composició de la Comissió de Seguiment del Fons de Cooperació Municipal de la Comunitat Valenciana s’ajustarà al principi de presència equilibrada de dones i homes.

 

**Article 12. Funcions de la comissió de seguiment******[11]****

La Comissió de Seguiment del Fons de Cooperació Municipal de la Comunitat Valenciana assumirà les següents funcions:

a) Estudiar i proposar anualment la determinació de les quanties a consignar pressupostàriament durant cada exercici per cadascuna de les administracions adherides al Fons de Cooperació Municipal de la Comunitat Valenciana.

b) Presentar propostes relatives a les regles de distribució del Fons de Cooperació Municipal de la Comunitat Valenciana.

c) Sol·licitar, a efectes estadístics i d’estudi, tota la informació que necessite, als municipis i entitats locals menors, relativa a l’aplicació de les quantitats rebudes d’aquest.

 

**Índex** **▲**

 

DISPOSICIONS ADDICIONALS

 

**Primera. Efectes en matèria d****’estabilitat pressupost****ària**

A l’efecte del que s’estableix en l’apartat 4 de l’article 12 de la Llei orgànica 2/2012, de 27 d’abril, d’estabilitat pressupostària i sostenibilitat financera, i de la resta de legislació en matèria d’estabilitat pressupostària, el Fons de Cooperació regulat en aquesta llei substitueix el creat mitjançant el Decret 51/2017, de 7 d’abril, del Consell, pel qual es regula el Fons de Cooperació Municipal incondicionat de la Comunitat Valenciana, per la qual cosa als municipis els resulta aplicable el règim de canvi normatiu que comporta un augment permanent de la recaptació de les corporacions municipals afectades.

 

**Segona******[12]****

*Suprimida*

 

**Índex** **▲**

 

DISPOSICIÓ DEROGATÒRIA

 

**Única. Derogació normativa**

Queda derogat el capítol II del títol XI de la Llei 8/2010, de 23 de juny, de règim local de la Comunitat Valenciana, i el Decret 51/2017, de 7 d’abril, del Consell, pel qual es regula el Fons de Cooperació Municipal incondicionat de la Comunitat Valenciana, excepte el capítol II, que es manté en vigor únicament en allò que no contradiga aquesta llei, i tota disposició normativa anterior adoptada per la Generalitat que s’opose a les previsions d’aquesta llei.

La línia específica del Fons de Cooperació Municipal per a la lluita contra el despoblament dels municipis de la Comunitat Valenciana, regulada pel Decret 182/2018, de 10 d’octubre, del Consell, i la línia del Fons de Cooperació per a municipis turístics, regulada pel Decret 142/2020, de 25 de setembre, del Consell, es mantenen en vigor en tot el que no contradiga aquesta llei.

 

**Índex** **▲**

 

DISPOSICIONS FINALS

 

**Primera. Rang reglamentari******[13]****

La composició de la Comissió de Seguiment del Fons de Cooperació Municipal de la Comunitat Valenciana, que es regula en l’article 11, és de rang reglamentari.

 

**Segona. Entrada en vigor**

Aquesta llei entrarà en vigor l’endemà de la publicació en el *Diari Oficial de la Generalitat Valenciana*.

 

**Índex** **▲**

 

Per tant, ordene que tots els ciutadans i totes les ciutadanes, tribunals, autoritats i poders públics als quals pertoque, observen i facen complir aquesta llei.

 

València, 5 de novembre de 2021

 

El president de la Generalitat  
 XIMO PUIG I FERRER 

 

 

 

---

****[1]****El preàmbul es modifica per l’article 31 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/), de mesures fiscals, de gestió administrativa i financera, i d'organització de la Generalitat (DOGV núm. 9756 de 30.12.2023).

****[2]****L’article 1 es modifica per l’article 32 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[3]****L’article 2 es modifica per l’article 33 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[4]****L’article 5 es modifica per l’article 34 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[5]****L’article 6 es modifica per l’article 35 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[6]****L’article 7 es modifica per l’article 36 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[7]****L’article 8 es modifica per l’article 37 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[8]****L’encapçalament del capítol II es modifica per l’article 38 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[9]****L’article 10 es modifica per l’article 39 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[10]****L’article 11 es modifica per l’article 40 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[11]****L’article 12 es modifica per l’article 41 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[12]****La disposició addicional segona se suprimeix per l’article 42 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[13]****La disposició final primera es modifica per l’article 43 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).


Còpia Permalink ELI